እየተመላለሰች፣ እየተራመደች፣ አልፎ አልፎ እየተቀመጠች ስታወራ … የሚያብረቀርቀው ፀጉሯ ሽበት መሆኑን ተመለከትኩኝ፡፡ ውሻን ያሸበተ ከተማ፤ ሰውን ምን ሊያደርገው እንደሚችል ማሰብ አልፈለግሁም፡፡ … ውሻ ከዚህ ቀደም እንደሚያብድ የማውቀው “በሬቢስ” በሽታ ሲጠቃ ብቻ ነበር። ለሀጩ ሲዝረበረብ … ሰው ሲናከስ፡፡ እያለቀሰ፣ እየተነፋረቀ … አይኑ ቀልቶ እየጮኸ የሚያብድ ሰው ነበር፤ ድሮ። ሉሲን ልጠይቃት ያሰብኩት ጥያቄዎች ጠፉብኝ። እንደው ለጨዋታ ያህል ነበር እንጂ ስራዬ ብዬ ያዘጋጀሁት ጥያቄ የለም፡፡ … ሉሲ ደስተኛ አለመሆኗ ግልፅ ሆነልኝ። አለመሆኗ አይገርምም … ውሻ ሁሌም እንደተልከሰከሰ ኖሮ የሚሞት ፍጡር ነው፡፡ ሉሲ ደስተኛ አለመሆኗን በእኔ ቋንቋ በመግለጿ፣ እንደ ውሻ ችላ ልላት አልቻልኩም። … ቀዳሁዋት። ደግሞ ዛሬ መልሼ አስታወስኳት፡፡ ሁለት ዓመት ቆይታ ሞተች። ያ የእንስሳት ሀኪም ሊያድናት በጣም ሞክሮ ነበር አሉ። ለሙከራው ሁሉ ጥሩ አድርጎ አባቴን አስከፍሎታል። ሉሲ ስትሞት ቤተሰቡ ሁሉ አዘነ፡፡
